Pesti mese – Wikipédia
A Pesti mese 1937-ben bemutatott fekete-fehér, romantikus magyar vígjáték, Páger Antal, Turay Ida és Kabos Gyula főszereplésével.
Turay Ida és Páger Antal a filmben
Producer Daróczy József
Gyártó Darcozy-Hadju
Hajdu Film
Forgalmazó Hajdu Film
Bemutató 1937. május 27.
Klári Pesten dolgozik egy kalapszalonban (ami éppen a csőd szélén áll a tulajdonos testvérének pazarló költekezései miatt), de munkatársai közül egyedül Kubik úr, aki amolyan mindenes az üzletben, viselkedik vele kedvesen; a többi kalaposlány lenézi és ugráltatja.
Azonban egy szép napon gazdag amerikai nagybátyja meghal és ő örökli minden vagyonát (3 millió pengőt). Balszerencséjére a levél, amiben tudatják vele nagybátyja halálhírét, angolul íródott. Mivel ő nem tudja elolvasni, elviszi Feri úrhoz, a tulajdonos testvéréhez, hogy olvassa el. Feri nagyon meglepődik a híren, és nem mondja el Klárinak a jó hírt. Ehelyett nővérével, az üzlet tulajdonosával ravasz tervet eszelnek ki.
Eszerint Ferinek és Klárinak össze kellene házasodnia. Így Klári hozományának hála az üzlet megmenekülne az anyagi összeomlástól. A terv viszont útjában áll két ember boldogságának: Feri barátnőjének, és Kubik úrnak, aki szerelmes a copfosba, azaz Kláriba.
A tulajdonos testvérpár ezzel nem törődve véghez akarják vinni a tervet és ezért először előléptetik Klárit és ötszörösére felemelik a fizetését, új ruhákat vesznek neki és elviszik vacsorázni, majd pedig a végén Feri megkéri a kezét.
A terv csak azért nem valósul meg, mert Klári a banktól (amelyik bank a kalapszalon elárverezését intézi, és amelynek igazgatója Vadász Lehel, aki udvarol Annie-nak, a kalapszalon tulajdonosának) értesül az örökségéről, és ekkor hirtelen mindent megért. Hallani sem akar többé házasságról, és felbontja jegyességét Ferivel. Hazamegy és a dühöngő sváb háziurat lecsendesítve megveszi a házat, ahol korábban albérletben lakott. Ezzel megmenti a többi albérlőt is attól, hogy az utcára kerüljenek.
Eljön az árverés napja, de a bankigazgató elrontja a rivális kalapszalonok mulatságát, hogy olcsón hozzájussanak az üzlethez: Klári megbízása alapján pénzt ad Kubik úrnak, hogy ő mint stróman vegye meg az üzletet. Ő ennek eleget is tesz, és mint új tulajdonos veszi el feleségül Klárit, a copfost.
A cselekmény mellékága, hogy Kubik, Vadász Lehel és több más, felnőtt férfi szeretné megszerezni az érettségit, ezért visszaülnek az iskolapadba. A történet elején Klári segít Kubiknak a felkészülésben fizikából és latinból.
Turay Ida - Klárika, „a copfos”
Páger Antal - Kubik
Kabos Gyula - Vadász Lehel, bankigazgató
Dobos Annie - Annie, a kalapszalon tulajdonosa
Békássy István - Feri (Annie testvére)
Mezey Mária - Éva (Feri barátnője)
Kökény Ilona - vásárló hölgy
Mály Gerő - a vásárló hölgy férje
Kiss Manyi - szubrett
Feleki Kamill - tánctanár
Köpeczi-Boócz Lajos - háziúr
Vágóné Berzsenyi Margit - szobaasszony
Pethes Sándor - vegetáriánus
Tapolczai Gyula - artista
Somogyi Nusi - artistáné
Balassa János - költő
Pethes Ferenc - tanár
Bárdi Ödön - szakállas tanuló
Bilicsi Tivadar - főpincér
Antalffy Kató - lány a kalapszalonban
Donát Ági - lány a kalapszalonban
Libertiny Éva - lány a kalapszalonban
Román Mária - lány a kalapszalonban
Bornemissza Éva - cukrászlány
Pesti mese. Jupiter Film Kft. DVD. ([1])
A lap eredeti címe: „https://hu.wikipedia.org/w/index.php?title=Pesti_mese&oldid=18918624”
Utoljára szerkesztve 2017. július 15., 21:12-kor